L'Ajuntament de Sagunt rebrà 145.566 euros del programa FEDER per a l'ampliació de la Domus Baebia
09 de juliol 2018

![Imagen 1](/media/xvtbm24e/maqueta_logo-feder-grande.jpg)![Imagen 2](/media/5pbdobg0/c_quico-fernandez.jpg)

![](/media/bzppi1v0/79_c_domus.jpg)  
  

L’Ajuntament de Sagunt rebrà una ajuda de 145.566 euros del Fons Europeu per al Desenvolupament Regional (FEDER) per al projecte d'ampliació de la Domus Baebia i Civitas Amabilis. El projecte, que compta amb un pressupost inicial de 360.000 euros, permetrà ampliar l'actual edifici de l'aula didàctica de cultura clàssica Domus Baebia i condicionar les restes arqueològiques trobades en el solar adjacent amb un possible Mikvé domèstic. 

L'alcalde de Sagunt, Quico Fernández, ha explicat que esta és una de les línies de treball de l'actual Equip de Govern “**desenvolupar el nostre patrimoni com un recurs per a potenciar el nostre turisme, com un dels eixos de recuperació econòmica i que està funcionant**”. Fernández ha manifestat que encara queda molt per fer “**perquè Sagunt és una de les ciutats que més patrimoni té i no tenim suficients recursos, per açò el que fem és demanar ajudes que afortunadament estan arribant, i amb açò jo crec que completem en poc de temps tota l'oferta que pot generar esta ciutat, per tant crec que esta línia de treball és una de les més positives i efectives a l'hora de recuperar el múscul econòmic i per descomptat, els llocs de treball, que al final és l'objectiu**”.​

  

![](/media/sfjdqpaj/72_c_obres_domus_03.jpg)  
  

Amb estes obres d'ampliació, l'aula didàctica Domus Baebia acostarà la cultura clàssica a un públic més ampli, com ara a turistes i visitants de Sagunt, així com continuarà amb el seu objectiu divulgatiu. Es preveu que esta intervenció genere, a més, un nou espai vinculat a la Domus Baebia i done a conèixer l'associació Ludere et Discere i les activitats que desenvolupen des del punt de vista de la divulgació al gran públic. L'espai proposat també permetrà la contemplació de l'estratigrafia present en la jueria de Morvedre, el nucli important de població d'hebreus valencians en el seu segle d'or. D'entre les restes arqueològiques presents destaca una possible Mikvé, que podria considerar-se com les úniques restes d'estes característiques a la Comunitat Valenciana.

Així mateix, està previst que les obres no impedisquen el funcionament habitual de l'aula i s'ajustaran dins de l'espai educatiu en els períodes sense docència, per a no perjudicar la reeixida línia didàctica que allí es duu a terme.​

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-rebra-145-566-euros-del-programa-feder-per-a-l-ampliacio-de-la-domus-baebia/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-rebra-145-566-euros-del-programa-feder-per-a-l-ampliacio-de-la-domus-baebia/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-rebra-145-566-euros-del-programa-feder-per-a-l-ampliacio-de-la-domus-baebia/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-rebra-145-566-euros-del-programa-feder-per-a-l-ampliacio-de-la-domus-baebia/)